SKRIFTLIG FORESPØRGSEL E-0392/03

af Olivier Dupuis (NI) til Kommissionen

(13. februar 2003)

Om: Situationen vedrørende Tohti Tunyaz, en etnisk uighur, der er idømt 11 års fængsel

Tohti Tunyaz, en etnisk uighur fra den selvstyrende Xinjiang Uighur-region (XUAR) blev under et ophold i XUAR som kandidatstuderende ved det humanistiske fakultet ved Tokyo universitet (Japan), der var ved at specialisere sig i historien vedrørende den kinesiske regerings politik over for mindretalsgrupper, arresteret den 6. februar 1998 og sigtet for at finde frem til og kopiere en del af et 50 år gammelt dokument, som han fandt frem til med hjælp fra officiel bibliotekar.

Den 10. november 1998 blev Tunyaz officielt sigtet af de kinesiske myndigheder for at stjæle statshemmeligheder til udenlandske personer og tilskynde til national splittelse. Sidstnævnte sigtelse var baseret på en bog, der hævdes at være offentliggjort i Japan i 1998 med titlen The Inside Story of the Silk Road, der ifølge den kinesiske regering går ind for etnisk adskillelse, men som ifølge eksperterne i Tokyo ikke var blevet skrevet af Tunyaz.

Den 10. marts 1999 blev Tunyaz fundet skyldig af folkeretten i Urumqi, og efter at have appelleret den første dom blev han af Kinas øvre ret den 15. februar 2000 idømt 11 års fængsel med yderligere to års berøvelse af politiske rettigheder.

Tohti Tunyaz afsoner for øjeblikket en 11-årig fængselsdom i fængsel nr. 3 i den selvstyrende region Xinjiang Uighur i provinshovedstaden Urumqi. Det forlyder, at han ikke har flere appelmuligheder og derfor vil forblive i fængsel, indtil hans dom er afsonet 31. marts 2009.

Har Kommissionen taget noget initiativ i forbindelse med Tohti Tunyaz sag? Agter Kommissionen under en eller anden form at gennemføre erklæringen af december 2001 fra De Forenede Nationers arbejdsgruppe om vilkårlig tilbageholdelse og give Tunyaz status som vilkårlig tilbageholdt? Hvilke initiativer agter Kommissionen mere generelt at tage for at skabe grobund for en politisk dialog om Østturkistans fremtidige status mellem de kinesiske myndigheder og repræsentanterne for Østturkistans oppositionsbevægelser?

Svar afgivet på Kommissionens vegne af Christopher Patten

(12. marts 2003)

Kommissionen takker det ærede medlem for oplysningerne om sagen angående Tohti Tunyaz.

Kommissionen deler det ærede medlems bekymring for menneskerettighedssituationen for det uighuriske mindretal i Xinjiang provinsen.

EU bringer systematisk menneskerettighedsspørgsmål på bane, også religionsfrihed og respekten for etniske mindretals grundlæggende rettigheder, under de regelmæssige politiske kontakter med de kinesiske myndigheder og ganske særlig inden for rammerne af dialogen om menneskerettigheder. I forbindelse

med forberedelserne til den næste runde af menneskerettighedsdialogen den 5. og 6. marts i Athen har EU endnu engang givet udtryk for sin bekymring over menneskerettighedssituationen i almindelighed og har særlig understreget problemerne for etniske mindretal såsom deres kulturelle rettigheder og ytringsfrihed.

Kommissionen opfordrer også ved enhver tænkelig lejlighed Kina til at styrke samarbejdet med FN's menneskerettighedsorganisationer. Der er gjort visse fremskridt på området, idet Kina har indvilget i at invitere FN's særlige ordfører for religionsfrihed, ret til uddannelse, dommeres og advokaters uafhængighed og formanden for arbejdsgruppen om vilkårlig fængsling. Endvidere forventes det, at FN's nye højkommissær for menneskerettigheder, Sergio Vieira de Mello, vil aflægge besøg i Kina i løbet af foråret.

EU vil fortsat følge meget nøje med i, om de kinesiske myndigheder udviser respekt for ytringsfriheden og de etniske mindretals borgerlige og politiske rettigheder, bl.a. uighurerne i Xinjiang provinsen, og vil fortsætte med at give udtryk for bekymring, når disse grundlæggende rettigheder krænkes, også i forbindelse med den igangværende undertrykkelse i den autonome Xinjiang-Uighur provins. Det næste møde i EU's og Kinas dialog om menneskerettigheder vil være den første af en række anledninger, hvor EU får mulighed for at give udtryk for disse bekymringer i 2003.